## Cinema Jove estrena a Espanya ‘Measures for a Funeral’ de la canadenca Sofia Bohdanowicz

*** El dilluns 23 de juny arranca la retrospectiva dedicada al cineasta romanés Radu Jude i ‘Curt Creixent. Trobades del curtmetratge’**

El Festival Internacional de Cinema de València Cinema Jove, organitzat per la Conselleria d’Educació, Cultura, Universitats i Ocupació, a través de l’Institut Valencià de Cultura (IVC), iniciarà la segona setmana de programació diària amb l’estrena de *Measures for a Funeral* (Sofia Bohdanowicz, 2024), l’arrancada de la retrospectiva dedicada a Radu Jude, Premi Lluna de València de la 40a edició, i la celebració de ‘Curt Creixent. Trobades del curtmetratge’.

*Measures for a Funeral,* la nova pel·lícula de la cineasta canadenca Sofia Bohdanovicz, se centra en la investigació d’Audrey Benac, una dona que vol rescatar de l’oblit l’obra d’una violinista anomenada Kathleen Parlow. La pel·lícula està rodada amb la música com a paisatge emocional.

Kathleen Parlow va existir en la realitat, coneguda com la dama de l’arc daurat. Es tracta de la primera dona admesa en el Conservatori de Sant Petersburg com a estudiant internacional i també va ser la primera a fer proves de so amb Thomas Edison en el fonògraf de cilindre.

“Audrey deixa la seua mare moribunda per a investigar la seua tesi sobre una violinista morta, posseïda per una fascinació amb este fantasma. Kathleen és eixa força que arrossega Audrey. En este sentit, la pel·lícula funciona com una sessió espiritista”, argumenta la cineasta Bohdanovicz.

*Measures for a Funeral* ha passat pels festivals de Toronto, Buenos Aires, Istanbul, Vancouver, Göteborg i Jeonju, entre altres. Ara es vorà per primera vegada a Espanya, dilluns que ve 23 de juny a les 17:00 hores, en la Filmoteca Valenciana.

D’altra banda, en la secció ‘Òrbites’ es projecta el documental *Luna* (2024) del director asturià Pablo Casanueva, que es podrà vore a les 22:30 hores en el Teatre del Rialto. Es tracta d’un procés d’investigació en la memòria de la seua família durant la Guerra Civil i el franquisme, de la qual trobarà la seua història “en les fronteres, els camps i les presons”.

**Retrospectiva sobre Radu Jude**

El Festival Internacional de Cinema de València Cinema Jove atorga el premi Lluna de València de la 40 edició al cineasta romanés Radu Jude. Un reconeixement a la carrera d’un dels realitzadors més originals del panorama cinematogràfic europeu.

Per a acompanyar la celebració del premi, Cinema Jove ha programat una retrospectiva de gran part de la seua carrera. Un cicle que comença amb la doble sessió del curt *Caricaturana* (2021) i el llargmetratge *Aferim!* (2015), a les 20:00 hores en la Filmoteca.

El primer és un treball entre l’experimental i el còmic basat en una idea d’Eisenstein, que somiava a compondre les 101 postures de Robert Macaire. El segon, no obstant això, és un dur relat en blanc i negre sobre l’esclavitud dels gitanos a la Romania del segle XIX.

**Seguixen els cicles**

‘High School 5t curs’ continua projectant les millors mirades sobre l’adolescència. El cicle se celebra a l’aire lliure, en la plaça de Viriat, en l’Espai Turia. El dilluns a les 22.30 hores és el torn de *Brick* (2005), òpera prima de Rian Johnson, director de la saga Puñales por la espalda (2019) i *Star Wars: Els últims Jedi* (2017). *Brick* és un *neonoir* autoconscient i pop amb un jove Joseph Gordon-Levitt fent de detectiu d’institut.

En homenatge a la trajectòria de 40 edicions de Cinema Jove, seguix també la ‘Selecció de Llunes’, per a destacar títols recents premiats pels jurats que han format part del certamen.

Així mateix, la Filmoteca Valenciana projecta el dilluns 23, a les 22:30 hores, el llargmetratge holandés *Light as Feathers* (2018), òpera prima de Rosanne Pel que va guanyar el Premi Lluna de València a la millor pel·lícula en la 34a edició de Cinema Jove.

**Curt Creixent**

D’altra banda, la Conselleria d’Educació, Cultura, Universitats i Ocupació, a través de l’Institut Valencià de Cultura, organitza l’onzena edició de ‘Curt Creixent, trobades del curtmetratge’, que se celebra del dilluns 23 al dimecres 25 de juny, amb la col·laboració del laboratori Emergent! Cine Lab i el festival D’A Festival de Cinema de Barcelona.

Les sessions de ‘Curt Creixent’ se celebren en la sala 7 de l’edifici Rialto i s’inicien el dilluns 23, a les 10:30 hores, amb la presentació de les trobades. Comença a les 11:00 hores amb una sessió de *pitching* de quatre projectes de curtmetratges, que seran presentats pels seus autors, assessorats per un jurat d’especialistes conformat per Aitor Arenas d’Emergent CineLab!, el cineasta Enrique Buleo i la directora d’animació María Manero. Continuarà a les 13:00 hores amb les trobades *one-to-one* entre directors i productors.

En la sessió de vesprada, a les 16:00 hores, se celebra una sessió de *pitching*, amb quatre curtmetratges en procés de postproducció, que seran presentats pels seus autors, assessorats per un jurat d’especialistes conformat per Antonio Arenas, del Festival Jóvenes Realizadores de Granada i de la distribuïdora de l’ECAM, la productora i directora Sonia Bautista Alarcón d’Altafulla Film Festival, i el director portugués Frederico Lobo.

Els dos jurats, a més de donar assessorament professional sobre la seua realització, trajectòria i recorregut per festivals i distribució, seleccionaran un projecte finalista per a cada una de les categories.

Com en anteriors edicions, es presentarà en sessió privada per als equips dels curtmetratges, el catàleg ‘Curts 2025 Volum.2’, una selecció de curtmetratges valencians promoguts per l’Institut Valencià de Cultura en festivals. La projecció se celebra en el Teatre Rialto a les 20:00 hores i es podrà accedir amb invitació.

Fecha: 22/06/2025